תימן

‏ ‏ תימן, או בשמה הרשמי הרפובליקה של תימן (בערבית: الجمهوريّة اليمنّيّة), היא מדינה מזרח תיכונית הממוקמת בקצה הדרומי של חצי האי ערב. לתימן היסטוריה עשירה המשתרעת על פני אלפי שנים. ישנן עדויות להתיישבות אנושית בתימן עוד במהלך האלף הרביעי לפני הספירה. לאורך העת העתיקה האזור היווה מרכז מסחר בולט בשל מיקומו האסטרטגי לאורך נתיבי מסחר חשובים. במאה ה-7 לספירה האסלאם התפשט במהירות באזור, ולתימן היה בהמשך תפקיד מכריע בכיבושים האסלאמיים המוקדמים. החשיבות ההיסטורית של תימן זכתה להכרה מצד אונסק"ו כאשר הארגון בחר להכריז על אתרי ממלכת סבא העתיקה, העיר ההיסטורית של זביד, העיר העתיקה בצנעא והעיר העתיקה של שבאם כאתרי מורשת עולמית. למדינה תרבות ייחודית המהווה שילוב של השפעות ערביות, אסלאמיות ואפריקניות אשר ניכרות במיוחד במסורות, ובמטבח התימני. אוכלוסיית תימן היא ברובה ערבית והאסלאם היא הדת הדומיננטית במדינה. תימן היא אחת המדינות הכי פחות מפותחות בעולם ואחת המדינות הכי עניות בעולם. המדינה התמודדה בעת המודרנית גם עם אתגרים מהותיים במיוחד כמו חוסר יציבות פוליטית, בעיות חברתיות, ומלחמות אזרחים. == אזורים == == יישובים בולטים בעלי עניין תיירותי == יישובים בולטים בתימן אשר בעלי עניין תיירותי: 1 צנעא‏ (Sana'a‏) הבירה והעיר המאוכלסת ביותר בתימן. העיר העתיקה של צנעא הוכרזה על ידי אונסק"ו כאתר מורשת עולמית. 2 עדן‏ (Aden‏) עיר נמל אשר שוכנת לחוף הים הערבי. נמל עדן משמש כנמל המרכזי של תימן. עדן היא העיר השנייה בגודל אוכלוסייתה בתימן. 3 תעז‏ (Ta'izz‏) עיר הבירה של מחוז תעז בדרום-מערב תימן. תעז היא העיר השלישית בגודל אוכלוסייתה בתימן. 4 אל-חודיידה‏ (Al Hudayda‏) עיר נמל השוכנת לחוף הים האדום. 5 דמאר‏ (Dhamar‏) עיר בדרום מערב תימן. 6 אל-מוכלא‏ (Al Mukalla‏) עיר נמל בדרום תימן. 7 איב‏ (Ibb‏) עיר הבירה של מחוז איב בדרום מערב תימן. 8 מוח'א‏ (Mokha‏) עיר נמל השוכנת לחוף הים האדום. 9 שיבאם‏ (Shibam‏) עיירה עתיקה. העיר העתיקה של שיבאם הוכרזה על ידי אונסק"ו כאתר מורשת עולמית. == יעדים בולטים נוספים == 1 הרי חראז‏ (Haraz Mountains‏) רכס הרים במזרח תימן הכולל את ההר ג'בל אן-נבי שואיב שהוא ההר הגבוה ביותר בתימן ובחצי האי ערב כולו. 2 העיר העתיקה של מאריב‏ (Ancient city of Marib‏) האתר בו היתה קיימת בעבר בירת ממלכת סבא אשר מכיל שרידים מרשימים של סכרים עתיקים, מקדשים ומערכת השקיה קדומה מורכבת. 3 העיר העתיקה של סרוואח‏ (Ancient City of Sirwah‏) סרוואח שימשה, לאחר מאריב, כמרכז הכלכלי והפוליטי החשוב ביותר של ממלכת סבא בתחילת המאה ה-1 לפני הספירה. האתר מכיל חורבות עתיקות שהשתמרו היטב אשר מוקפות בחומה עתיקה. האתר ממוקם כ-40 קילומטרים מערבית לעיר מאריב. == רקע כללי == === רקע היסטורי === בשל מיקומה האסטרטגי לאורך נתיבי מסחר חשובים תימן היוותה בימי קדם צומת מרכזי למפגש בין כמה מהציוויליזציות העתיקיות ביותר באזור המזרח הקרוב. בין המאה ה-12 לפנה"ס עד למאה ה-6 תימן הייתה חלק מהממלכה המינאית, הממלכה הסבאית, הממלכה הדרמאית, ממלכת קטבן, ממלכת אוזן והממלכה ההימירית אשר שלטו בסחר התבלינים שהיה רווחי במיוחד באותה העת. בתקופה שבאה בהמשך תימן הייתה תחת שלטון אתיופי ופרסי. במאה ה-6 המלך ההימיארי אבו קריב אסד התגייר. במאה ה-7 הח'ליפות האסלאמית החלה לשלוט באזור. לאחר שהח'ילפות האסלאמית התפרקה החלק הדרומי של חצי האי ערב היה תחת שליטה של גורמים שונים. בין היתר, אימאמים ממוצא פרסי שלטו בתימן לסירוגין במשך 160 שנה, והיו אחראים להקמה של שלטון תיאוקרטי אשר היה קיים בפועל עד העת המודרנית. ג'יבלה הח'ליפות הסונית-מצרית כבשה את רוב תימן במהלך המאה ה-11. בין המאה ה-16 למאה ה-19 תימן הייתה חלק מהאימפריה העות'מאנית. בשנת 1918 תימן זכתה בעצמאות מהאימפריה העות'מאנית. בין השנים 1918 עד 1962 תימן הייתה מונרכיה שנשלטה על ידי משפחת חמידדין. בשנת 1962 הפך האזור הצפוני של תימן לרפובליקה, ובשנת 1967 נסוגה מהאזור האימפריה הבריטית, אשר הקימה במאה ה-19 אזור מגן סביב הנמל של העיר עדן אשר בחלק הדרומי של חצי האי ערב (שיהפוך לאזור דרום תימן). בשנת 1970 הממשל של דרום תימן אימץ מערכת ממשלתית קומוניסטית. לבסוף, ב-22 במאי 1990, צפון תימן ודרום תימן אוחדו והפכו לרפובליקה של תימן. אולם האיחוד לא הוביל לשלום. בשנת 2000 ארגון הטרור אל-קאעדה פוצץ סירת תופת ליד המשחתת האמריקנית USS Cole בעת שהמשחתת הייתה בנמל עדן לצורך תדלוק. בפיגוע נרצחו 17 מלחים ו-39 נפצעו. בשנים שלאחר מכן ארגון אל-קאעדה התחזק בתימן, וארצות הברית ביצעה במהלך המאה ה-21 מספר חיסולים בתימן באמצעות מזל"טים. בין השנים 2011–2012 אירעו בתימן שורה של מחאות ותהפוכות פוליטיות בהשראת תנועת האביב הערבי. בהפגנות הללו המפגינים קראו בתחילה להתפטרותו של הנשיא עלי עבדאללה סאלח, ובהמשך ארמונו הופץ. סאלח נפצע ופונה לערב הסעודית לקבלת טיפול רפואי. כתוצאה מכך לבסוף השלטון הועבר לסגנו עבד רבו מנסור האדי. בשנים הבאות קבוצת המורדים החות'ים-שיעים הצליחה להשתלט על אזור נרחבים מתימן. המצב הידרדר עוד יותר עם פרוץ מלחמת האזרחים במהלך 2015 לאחר שכוחות החות'ים הצליחו לכבוש, בגיבוי איראן וחזבאללה, את צנעא בירת תימן, וביצעו הפיכה שלטונית. בתגובה קואליציה של ממשלות סוניות, בראשות ערב הסעודית, אשר התנגדה לשלטון שיעי בתימן, פתחה ב-2015 במבצע סופה נחרצת במטרה להחזיר את השלטון לממשלתו של עבד רבו מנסור האדי. כתוצאה מכך מלחמת האזרחים בתימן גרמה בשנים הבאות למשבר הומניטרי חמור בתימן, גרמה לכך שמיליוני בני אדם נאלצו לעזוב את בתיהם, וגרמה למצוקת רעב בתימן. למרות המאמצים של ארצות הברית והאו"ם לתווך הסכם הפסקת אש ולחדש את שיחות השלום בין הצדדים, המצב נותר הפכפך. בשנת 2022 הממשלה בראשות האדי התפטרה והיא העבירה את הסמכות הביצועית למועצת ההנהגה הנשיאותית. === אקלים === האקלים בתימן מגוון בשל הטופוגרפיה המגוונת של המדינה ולכן חשוב להתחשב בתנאי מזג האוויר הפציפיים של האזורים בהם מתכוונים לבקר. האזור שנמצא לאורך קווי החוף מאופיין באקלים מדברי חם. באזורים הללו גשם יורד לעיתים נדירות ולרוב בעיקר בתקופה שבין יוני לספטמבר. כדאי במיוחד להתכונן לרמות לחות גבוהות יחסית ובמיוחד באזור שנמצא לאורך קווי החוף. האזורים ההררים של תימן מאופיינים באקלים ממוזג יותר. בעוד שגם באזורים הללו עונת הקיץ חמה יחסית, והטמפרטורות יכולות לנוע במהלך היום בין 25 עד 30 מעלות צלזיוס, החורף מאופיין במזג אוויר קריר יותר, ולעיתים במהלך שעות הלילה הטמפרטורה עשויה אף לצנוח מתחת ל-0 מעלות צלזיוס. באופן גללי באזורים אלה יורד יותר גשם מאשר באזור קווי החוף (במיוחד בין החודשים אפריל עד ספטמבר). === חגים לאומיים === החוק בתימן מגדיר 9 חגים רשמיים: === שפות === השפה הרשמית בתימן היא ערבית. כמעט כל תושבי המדינה דוברים ערבית בניב תימני. הניב התימני של השפה הערבית הוא ללא ספק אחד מהניבים של השפה שהכי קשה ללמוד ואפילו דוברי ערבית ברמת שפת אם שאינם מתימן נוטים להתקשות להבין תימנים כאשר הם מדברים עימם. לאורך השנים רבים בתימן למדו לדבר גם אנגלית, אף על פי כן, לרוב התימנים יש רק ידע בסיסי בשפה האנגלית או שאינם יודעים בכלל לדבר באנגלית. === דמוגרפיה === על אף שמבחוץ יכול להיות שנדמה כי תימן היא אחת מהמדינות הכי הומוגניות במזרח התיכון מבחינה אתנית, שכן כמעט כל אוכלוסיית המדינה היא ערבית, עם זאת, לרבים מהתימנים יש זהות אזורית, עדתית ושבטית חזקה, וישנם גם הבדלים פוליטיים מהותיים בין חלקים שונים באוכלוסייה אשר מוביל לעיתים גם לגילויי אלימות בקרב קבוצות אוכלוסייה שונות בתימן. == פעילויות == הנופים המגוונים של תימן, אשר כוללים בין היתר מדבריות עצומות, קו חוף מרהיב והרים נישאים, מספקים אינספור הזדמנויות לטיולים בטבע. == קניות == === מטבע === המטבע הרשמי של תימן הוא הריאל התימני (﷼). סימנו הבין-לאומי של הדולר האמריקני הוא yer. הריאל התימני מחולק ל-100 פילס. השטרות הנפוצים ביותר הם של 50, 100, 200, 250, 500 ו-1000 ריאל. להלן קישורים לאתרים חיצוניים מהימנים בהם תוכלו לדעת מהו שער החליפין הנוכחי של הריאל התימני ביחס לשקל וביחס למטבעות בולטים שונים בעולם: === שופינג === כמעט בכל מקום ברחבי תימן תוכלו לרכוש את הפגיון המעוקל התימני המסורתי אשר נקרא "ג'מביה". לעיתים רבות תוכלו לרכוש את הפיגיון יחד עם חגורות מיוחדות. באופן מסורתי הידיות של הפגיון התימני היו עשויות מקרן של בעלי חיים או אפילו משנהב. בהווה לא סביר להניח שתמצאו פגיון עם ידיות שעשויות משנהב או מקרן של בעל חיים, ובמקום זאת הרב יותר נפוצים פגיונות עם ידית עץ או ידית ענבר. מזכרות פופולריות זולות יותר כוללות תליונים אשר עשויים לעיתים רבות בצורת סכין. שרשראות ותכשיטים הם גם מזכרות פופולריות נפוצות. כמעט כל הרוכלים בתימן מצפים שתיקחו חלק בתהליך המיקוח עימם (ומומלץ לכם במיוחד להתכונן לכך, אחרית ייתכן שתשלמו יותר מדיי על פריטים שונים). אם אתם מטיילים יחד עם מדריכים מקומיים, מומלץ לבקש מהם שהם יפנו על הרוכלים ויבקשו את המחיר שמקובל לדרוש מהאוכלוסייה המקומית. אף על פי כן, כמעט תמיד כאשר התייר מתמקח הוא יצליח לקבל הנחה במחיר. הריאל נתון לאינפלציה גבוהה. בשל כך לעיתים רבות תיירים יוכלו לשלם גם באירו או בדולרים אמריקאיים (ולכן מומלץ לשאול את המוכרים אם הם יכולים לציין את המחיר במטבע הזר שאתם נושאים עליכם). == אוכל == המטבח התימני הוא ערבי, אך יש לו השפעות ניכרות של המטבח האפריקאי. המטבח התימני מהווה ללא ספק אחת מהאטרקציות הבולטות עבור המטיילים שמבקרים במדינה. המאכל הלאומי הוא הנזיד המסורתי סאלטה אשר מכיל לרוב בשר, אורז ותבלינים שונים ואוכלים אותו לרוב עם לחם שטוח תימני. הסאלטה מוגש בדרך כלל לאחר המנה העיקרית בארוחת הצהריים. מנדי הוא מאכל פופולרי נוסף אשר עשיר בבשר, אורז ומכיל תערובת של תבלינים עזים הכולל גם את חוויאג'. תערובת תבלינים המכונה חוויאג' פופולרית במיוחד במאכלים תימנים רבים. התערובת כוללת בדרך כלל כורכום, כמון, פלפל לבן, כוסברה, ציפורן, חילבה ועלי דפנה. לעתים קרובות מכינים את המטבח התימני חם ומתובל בשימוש בפלפל צ'ילי, כמון, זרעי כוסברה, כורכום ותבלינים אחרים.[3] נעשה שימוש גם בעשבי תיבול כמו חילבה, נענע וכוסברה.[3] חילבה משמשת כאחד המרכיבים העיקריים בהכנת משחה או רוטב הנקרא הולבה (אוית גם חולבה).[3] תבלין פופולרי המשמש בלחמים (כולל קובנה וסבאיה) הוא כמון שחור, הידוע גם בשמו הערבי habasoda (הבאט כ-sowda). דבש פופולרי במיוחד בתימן ורוב הקינוחים בתימן מכילים הרבה דבש. אחד מהמאכלים המתוקים המסורתים הוא מאפה המכונה "בינת אל-סאן" (بنت الصحن) אשר מוגש לעיתים רבות עם דבש. מאכל מתוק פופולרי נוסף ששווה לנסות הם צימוקים תימניים. למרות שלא מדובר ב"אוכל", מומלץ גם לשים בפה עלי קאת (القات) במהלך הביקור. כמעט כל התימנים נוהגים ללעוס עלי קאת בארוחת הצהריים או בארוחת הערב. לעיסת עלי הגת נחשבת לפעילות חברתית אשר נלווית לרוב במפגשי אחר הצהרים או ערב. החומר הפעיל שבעלי הקאת הוא קטינון אלקלואידי, ולעיסתו משרה שאננות ועירנות. == שתייה == ניתן למצוא מיצים ומשקאות קלים רבים בכל רחבי תימן, אך כדאי להימנע מלרכוש מיצים בחנויות בעלות מראה יותר מפוקפק משום שהן עלולות להכיל מי ברז. תימנים רבים ישתו תה או קפה יחד עם הארוחות. הקפה התימני חלש במידה ניכרת בהשוואה לקפה הטורקי. מומלץ להקפיד להימנע מלשתות מי ברז במהלך הביקור. קל יחסית להקפיד על כך משום שניתן לקנות מים בבקבוקים כמעט בכל מקום ברחבי המדינה. == לינה == מחוץ לצנעא ולערים הגדולות רוב אפשרויות הלינה נוטות להיות בסיסיות למדיי ובמקרים הללו לעיתים רבות תהיו עשויים לגלות שהחדר שלכם מכיל מזרנים על הרצפה ללא מיטות, וחדר המקלחת והשירותים משותפים. ברוב הכפרים הגדולים יותר ישנו פונדוק אחד לפחות אשר מכיל אפשרויות לינה מהסוג הזה. ברוב הפונדוקים ניתן מספקים ללקוחות גם ארוחת ערב אשר לרוב כוללת מאכלים מהמטבח התימני. בחלק מהפונדוקים, לאחר ארוחת הערב תתקיים "מסיבה", הכוללת מופעים של מוזיקה תימנית מסורתית וריקודים מסורתיים, לפעמים בהשתתפות הקהל. == הגעה == === דרישות כניסה === אזרחי רוב מדינות העולם חייבים להשיג אשרת כניסה מבעוד מועד על מנת לבקר בתימן. רוב אשרות הכניסה תקפות ל-30 יום מיום ההנפקה (אזרחי מדינות האיחוד האירופי מקבלים אשרת כניסה ל-3 חודשים מיום ההנפקה). בשל הסכסוך הערבי-ישראלי על כל אזרחי ישראל נאסר לבקר בתימן, וכמו כן על אזרחי מדינות זרות אשר דרכוניהם כוללים חותמת כניסה או יציאה של מדינת ישראל. === בטיסה === משנת 2023 ואילך כמעט כל הטיסות המסחריות לתימן מושבתות לאלתר. חברת התעופה ימנייה אירליינס מפעילה כמות קטנה במיוחד של טיסות מעמאן, קהיר וריאד לנמל התעופה בעיר עדן שבתימן. ישנם גם מספר טיסות המגיעות לסאיון מעדן ומקהיר. שדות התעופה האחרים בתימן, כולל נמל התעופה בצנעא, סגורים לאלתר. === באוטובוס === ישנם מספר קווי אוטובוסים הפועלים ברחבי חצי האי ערב אשר מגיעים לתימן. מדובר לרוב באוטובוסים מודרניים ממוזגים, למרות שצי האוטובוסים מכיל לעיתים גם אוטובוסים ישנים אשר יכול להיות מאוד לא נוח לנסוע בהם במשך מספר שעות. === בדרך הים === ניתן להגיע לתימן באמצעות שירות מעבורות נוסעים שמגיע לתימן מג'יבוטי. עלות הנסיעה במעבורת זול למדיי. == תחבורה == תשתית הכבישים בתימן אינה מפותחת במיוחד בחלק המזרחי של המדינה. אף על פי כן, בכל יתר האזורים בתימן ישנה תשתית כבישים מודרנית מוצלחת. אם אתם מטיילים חסרי פחד, התחבורה המקומית (מוניות, אוטובוסים ומטוסים) היא מושלמת להגיע למרבית המקומות בזול. דרך יקרה יותר אך יעילה יותר להגיע ממקום למקום ברחבי תימן היא לבצע הזמנה של סיור מודרך באחד מחברות הטיולים בעלות רישוי שפועלות בתימן, אותם ניתן למצוא באתר האינטרנט של משרד התיירות של תימן. כדאי לקחת בחשבון שישנם חברות טיולים רבות בתימן בלי רישוי המספקןץ שירותים באיכות ירודה יחסית, אשר מספקות לאנשים שמטיילים עימם מידע לא רלוונטי, ולעיתים רבות אותן החברות לא מספקות ללקוחותיהם את כל השירותים שהיו אמורים להיות כלולים בתשלום. משרד התיירות ל תימן לא יוכל לסייע לכם אם תבחרו באחת מחברות הטיולים שפועלות בלי רישוי. לעיתים רבות כאשר תיירים בוחרים לטייל מחוץ לצנעא הם בוחרים להשכיר רכב (מומלץ להשכיר רכב שטח) ועשויים גם לשכור לצורך הנסיעה נהג דרך סוכנות נסיעות מקומית. האפשרות החלופית, למטיילים חסרי פחד, היא נסיעה בשירות האוטובוסים העירוני, אשר היינו זול למדיי. האוטובוסים בדרך כלל עוצרים בתחנות ביניים לאורך הדרך פעם בשעה, ולכן הנסיעה באוטובוסים עלולה להיות איטית במיוחד, אך עשויה להיות יותר מעניינת עבור מטיילים שמעוניינים בהרפתקה ובהזדמנויות רבות להתרשם מהנוף לאורך הדרך. חברת האוטובוסים הגדולה ביותר בתימן היא חברת "Yemitco". תוכלו למצוא את משרדי החברה בערים הגדולות. בנוסף, עבור כל נסיעה מחוץ לצנעא חייבים להחזיק באישורי נסיעה מיוחדים אותם ניתן להשיג ממשטרת התיירים. כאשר ניגשים לתחנה של משטרת התיירים בשביל לקבל אישור נסיעה חייבים להציג בפניהם את הדרכון שלכם, רשימת היעדים אשר אליה אתם מתכננים לנסוע, ולציין במשך כמה זמן בדיוק אתה מתכוונים לשהות מחוץ לצנעא. אין צורך להביא עימכם תמונת פספורט, אולם מומלץ להביא עימכם עותק מודפס של אשרת הכניסה שלכם והדף של הדרכון שלכם שמכיל את התמונה שלכם (מכיוון שמכונת הצילום בתחנה של משטרת התיירים לרוב לא עובדת). התהליך עצמו מהיר למדיי ולוקח בסביבות 15 דקות בסך הכל. המשרד סגור מהצהריים עד 14:00. הקפידו לאחר מכן ליצור עותקים רבים של אישור הנסיעה על מנת שתוכלו למסור עותקים שונים במחסומים הצבאיים השונים בהם תעברו לאורך הדרך. כדאי לקחת בחשבון שלאזורים מסוימים בתימן אסור לתיירים להיכנס ללא ליווי צבאי, וישנם אזורים אחרים מסוימים שאסור לתיירים להיכנס בכל מקרה. בתימן חשוב במיוחד להיות מעודכן כל העת לגבי המצב הנוכחי ביעדים בהם אתם מעוניינים לבקר, שכן ישנם אזורים מסוימים בהם יכול להיות סיכון גבוהה לחטיפה או רציחות של תיירים. אין צורך בהנפקת אישור נסיעה מיוחד בתחנת משטרת התיירים אם אתם מתכננים לטוס בין הערים המרכזיות במדינה באמצעות טיסה מסחרית. שירות המוניות המשותפת אשר נפוץ ברחבי המזרח התיכון קיים גם בתימן. בכל ערי המדינה, ולעיתים קרובות גם בעיירות, ישנה לפחות תחנת מונית אחת בה תוכלו לעלות על מונית משותפת ליעדים שונים. על מנת למצוא את המונית שאתם צריכים פשוט תשאלו את המקומיים איזה מונית מגיע ליעד אליו אתם מעוניינים להגיע והם יכוונו אתכם למונית המשותפת שנוסעת לאותו היעד. לעיתים רבות תצטרכו לשבת ולחכות במונית עד שהמונית תתמלא לחלוטין (מונית פיג'ו סטנדרטית מכילה לרוב 9 מושבי נוסעים). == נימוסים והליכות == === נושאים שמומלץ במיוחד להימנע מלדון בהם === ==== פוליטיקה ==== באופן כללי למרבית התיירים במדינה מוטב להימנע מלדבר עם המקומיים על ארצות הברית (תימנים רבים סבורים שארצות הברית עשתה יותר נזק מתועלת בתימן), או על ישראל (בדומה למדינות רבות אחרות בעולם הערבי, גם בקרב רבים בתימן יש שינאה עזה לישראל). ==== דת ==== האסלאם היא הדת הדומיננטית בתימן והיא ממלאת תפקיד חשוב בחייהם של כל תושבי תימן. בדומה למקובל בכל מדינות העולם הערבי, גם בתימן חשיבות להיות זהירים במיוחד ולדבר באופן מנומס ומכובד בכל הנוגע לדת. בעת הביקור באתרים בעלי חשיבות דתית, הקפידו תמיד להתנהג באופן מכובד והתלבש בצניעות. כדאי לקחת בחשבון שאוכלוסייה שאינה מוסלמית לא רשאית לבקר במסגדים מסוימים בתימן. במדינה ואינכם בטוחים מומלץ תמיד לשאול מבעוד מועד. במהלך הרמדאן הקפידו להימנע מלאכול, לשתות, לעשן או ללעוס בפומבי. חשוב במיוחד להקפיד שלא לומר דברי ביקורת כלשהם על האסלאם במהלך הביקור בתימן. ==== שונות ==== בעת שמצלמים חשוב במיוחד להיות זהירים. הקפידו תמיד לשאול את האנשים שאתם רוצים לצלם לפני שאתם מצלמים אותם, ואף פעם לא לצלם אנשים אם הם לא נתנו לכך אישור קודם לכן. חשוב מאוד להקפיד לא לצלם נשים, אפילו אם את אישה. צילום נשים נחשבת לעבירה גדולה בתימן. כמו כן, חשוב גם שלא לנסות לצלם באזורים שעשויים להיות מיקומים בעלי חשיבות אסטרטגית כלשהי (לדוגמה, מקומות בהם יש לפחות חייל או שוטר אחד ששומר עליהם). תימן היא אחת המדינות העניות ביותר בעולם. תנאי החיים של חלק גדול מאוכלוסיית תימן הם קשים במיוחד. בשל כך מרבית התיירים יכולים לצפות לכך שהסוחרים המקומיים ידרשו מהם מחירים גבוהים יחסית. מומלץ תמיד להימנע מלשלם לסוחרים את המחיר הראשון שהם דורשים ממכם. הקפידו במקום זאת ללמוד כיצד להתמקח על המחיר משום שברוב המקומות מצפים מכל הלקוחות להתמקח על המחירים. == חשוב לדעת == === סכנות פוטנציאליות === בעשורים האחרונים תימן נמצאת במלחמה מתמשכת אשר גרמו למקרי מוות רבים ונזקים קשים באזורים רבים במדינה. בנוסף לכך מבוצעים בתימן גם פיגועי טרור באופן תדיר וחטיפות של אנשים רבים, כולל חטיפות של זרים. הממשלות של מדינות מערביות כמו ארצות הברית, גרמניה ואוסטריה פרסמו אזהרות מסע הקוראות לאזרחיהן לעזוב את תימן ולא לחזור עד שהמצב יחזור לקדמותו. בעתיד כאשר ניתן שוב יהיה לבקר בתימן, הדברים הבאים יחזרו להיות רלוונטיים: אנשים שצורכים אלכוהול בפומבי חייבים להיענש בהתאם לחוקי השריעה. הנהיגה בכבישים עלולה להיות מסוכנת ולא פשוטה ולכן מומלץ במיוחד לשכור נהג/מדריך מקומי במהלך הביקור. כדאי גם לקחת בחשבון שלתימן יש את אחת האוכלוסיות הכי חמושות בעולם. הומוסקסואליות היא בלתי חוקית והעונשים על כך נעים בין מלקות לעונש מוות. === בריאות המטייל === המרפאות ובתי החולים בתימן אינם מפותחים במיוחד. משום כך, באופן כללי לתיירים שחולים במחלה קשה במהלך השהות בתימן מומלץ לנסות להגיע למדינות שכנות כמו עומאן או ערב הסעודית. בהווה ישנה התפרצות כולרה בתימן. בשל כך לכל מי שמבקר בתימן מומלץ להקפיד לשטוף ידיים לעיתים קרובות, לוודא שהאוכל תמיד בושל היטב, ולנקות היטב את המקומות בהם שוהים. חשוב להקפיד להימנע מלשתות מי ברז בתימן ובמקום זאת לשתות רק מים בבקבוקים עם פקקים אטומים. כדאי גם לקחת בחשבון שישנה כמות גדולה יחסית של אבק במדינה. משום כך לאנשים עם קשיי נשימה (לדוגמה אסתמה) עלולים להיות בעיות באזורים המרוחקים יותר של המדינה. האוויר היבש (במיוחד בתקופה שבין ספטמבר לאפריל) עשוי להוות מטרד רב, ואף לגרום לשפתיים סדוקות או לדימום מהאף. מומלץ בשל כך לשאת עימכם תמיד חבילות של נייר טישו ושפתון נגד יובש במהלך הביקור, אותם ניתן לקנות ברוב בתי המרקחת בתימן. עונת הקיץ בתימן חמה במיוחד ולכן יש להקפיד לשתות הרבה מים לאורך היום גם אם אינכם צמאים, ולמרוח קרם הגנה בעל מקדם הגנה גבוה. מחלות כמו פוליו ומלריה עדיין נפוצות יחסית בתימן - במיוחד לאורך הים האדום. == ראו גם == == הערות שוליים ==